На основу члана 20. и 32. став 1. тачка 6. Закона о локалној самоуправи („Сл. Гласник РС“, бр. 129/07, 84/14-и др. Закон. 101/16, 47/18), члана 2. 3. 4. и 9. Закона о комуналним делатностима („Сл. гласник РС“, број 88/11, 104/16 и 95/18), члана 40. став 1. Статута општине Трговиште („Сл. гласник РС“ број 3/19), Скупштина општине Трговиште на седници одржаној дана 26.06.2021. године, донела је :

**ОДЛУКА О ПОСТУПАЊУ СА ПРИНУДНО УКЛОЊЕНИМ ВОЗИЛИМА, СТВАРИМА И ДРУГИМ ПРЕДМЕТИМА**

**I OПШТЕ ОДРЕДБЕ**

Члан 1.

Овом одлуком се ближе уређује поступање са принудно уклоњеним возилима, стварима и другим предметима (у даљем тексту покретне ствари), са површина јавне намене, по налогу Општинске управе Трговиште – комуналне инспекције (у даљем тексту : Комунална инспекција), у вршењу инспекцијског надзора, као и услови и начин на који вршилац комуналне делатности може остварити право на принудно уклоњена возила, ствари и предмете и прода их, како би се намирили трошкови поступка, одношења, лежарине и други трошкови.

Члан 2.

ЈП „Комуналац“ Трговиште (у даљем тексту : Предузеће), уклања покретне ствари са површина јавне намене и одлаже на одговарајући простор за смештај и чување (у даљем тексту : складишни простор), у складу са законом и Одлукама Скупштине општине Трговиште.

Члан 3.

Простор на који се одлажу и чувају возила уклоњена са површина јавне намене одређује Предузеће.

Члан 4.

Пријем и евидентирање уклоњених покретних ствари у складишни простор врше овлашћена лица Предузећа.

Члан 5.

Предузеће не сноси одговорност за евентуална оштећења на ускладиштеним покретним стварима, проузрокована вишом силом.

**II ТРОШКОВИ ПОСТУПКА ОДНОШЕЊА ПОКРЕТНИХ СТВАРИ, ЛЕЖАРИНЕ И ДРУГИ ДОСПЕЛИ ТРОШКОВИ**

Члан 6.

Трошкови поступка одношења покретних ствари, лежарине и други доспели трошкови (ценовник), на Предлог Предузећа, утврдиће се посебним актом надлежног органа општине Трговиште, најкасније у року од 30 дана од дана ступања на снагу ове Одлуке.

На ценовник из става 1. Овог члана сагласност даје Општинско веће општине Трговиште.

**III ПОСТУПАЊЕ СА ПОКРЕТНИМ СТВАРИМА**

Члан 7.

Предузеће у року од 15 дана од дана пријема покретних ствари, обавештава власника покретних ствари о трошковима поступка одношења, лежарине за чување уклоњене покретне ствари и о другим доспелим трошковима.

Уколико се власнику покретних ствари није могло доставити обавештење из става 1. овог члана, исто ће се ставити на огласну таблу Предузећа.

По истеку осмог дана од дана стављања обавештења из става 1. овог члана на огласну таблу предузећа, сматра се да је власник покретних ствари уредно обавештен.

Уколико је власник покретних ствари непознато лице, Предузеће ставља обавештење из става 1. овог члана на огласну таблу Предузећа.

По истеку осмог дана од дана стављања обавештења на огласну таблу Предузећа, сматра се да је непознатно лице уредно обавештено.

Предузеће почиње да рачуна трошкове поступка након истека 24 часа од момента уклањања покретних ствари.

Члан 8.

Власници покретних ствари дужни су да испуне услове за враћање покретних ствари и иста преузму у року од 120 календарских дана, рачунајући од дана уклањања покретних ствари.

Власници покретних ствари могу да изврше преузимање истих, након што плате трошкове поступка одношења, лежарине и друге доспеле обавезе.

Уколико власници покретних ствари не испуне услове за враћање и не изврше преузимање у наведеном року, Предузеће стиче право да изврши продају истих у циљу намирења трошкова поступка, одношења, лежарине и других доспелих трошкова.

**IV КОМИСИЈА ЗА ПОПИС И ПРОЦЕНУ ПОКРЕТНИХ СТВАРИ**

Члан 9.

Процену вредности покретних ствари врши Комисија за попис и процену вредности покретних ствари (у даљем тексту : Комисија за процену вредности).

Општинско веће општине Трговиште, на предлог Предузећа, доноси решење о именовању комисије за процену вредности.

Чланови Комисије за процену вредности именују се из реда запослених у Предузећу на период од 2 године.

Комисију за процену вредности чини председник, заменик председника и три (3) члана.

Три (3) члана комисије су из редова Предузећа, а два (2) члана Комисије су испред општинске управе општине Трговиште (служба за имовинско-правне односе, служба надлежна за комуналне делатности – комунална инспекција и служба за инспекцијске послове).

Члан 10.

Комисија за процену вредности врши процену вредности покретних ствари, уклоњених покретних ствари рачунајући од данауклањања покретних ствари, у виђеном стању.

Комисија за процену вредности и извршеној процени вредности покретној ствари сачињава Записник.

У записнику се наводе пописане покретне ствари са њиховом процењеном вредношћу, која представља утврђену почетну вредност покретних ствари.

Записник мора бити потписан од стране председника или заменика председника Комисије за процену вредности и најмање два члана Комисије.

**V ПОСТУПАК ПРОДАЈЕ ПОКРЕТНИХ СТВАРИ**

Члан 11.

Предузеће приступа поступку продаје покретних ствари путем јавног надметања или непосредном погодбом.

Одлуку о продаји покретних ствари и образовању комисије за спровођење поступка продаје покретних ствари (у даљем тексту : Комисија Предузећа), доноси Надзорни одбор Предузећа, на предлог директора предузећа.

Комисија Предузећа има председника и два члана.

Члан 12.

Продаја путем јавног надметања спроводи се када је утврђена почетна вредност покретних ствари, већа од трошкова одношења, лежарине и других доспелих трошкова.

Члан 13.

Продаја путем јавног надметања врши се објављивањем јавног огласа, у поступку који спроводи Комисија Предузећа.

Члан 14.

Јавно надметање ће се одржати и када му приступи само један учесник, под условом да прихвати утврђену почетну вредност покретних ствари.

Члан 15.

Јавни оглас се објављује на огласној табли Предузећа, као и преко локалних медија информисања.

Јавни оглас садржи :

* податке о покретним стварима које се продају;
* утврђену почетну вредност покретних ствари;
* износ депозита у висини од 10% од утврђене почетне вредности покретних ствари, који полажу учесници јавног надметања;
* време и место где се могу прегледати покретне ствари које се продају;
* време и место одржавања јавног надметања;
* рок за подношење пријава;
* назнаку да се учеснику у поступку јавног надметања враћа депозит ако нису победили на јавном надметању;
* рок за исплату цене и закључивање уговора;
* рок за преузимање покретних ствари;

Члан 16.

Поступак јавног надметања спроводи Комисија Предузећа.

Комисија предузећа води записник о јавном надметању, који потписују председник и чланови.

Поступак отвара председник Комисије Предузећа, након испуњености услови из члана 14. одлуке.

Јавно надметање се спроводи тако што учесници јавног надметања на позив председника Комисије Предузећа дају своје понуде.

Учесник јавног надметања је дужан да јасно и гласно каже своју понуду.

Поступак јавног надметања је завршен када после трећег позива председника Комисије Предузећа нико од учесника не поднесе понуду вишу од претходне.

Председник Комисије Предузећа објављује најбољу понуду и име учесника, на основу које Комисија Предузећа доноси одлуку.

На позив председника Комисије Предузећа, учесник који је дао најбољу понуду , потписује изјаву да је понудио највећу цену са назнаком висине цене, након чега је поступак јавног надметања завршен.

Одлука о додели покретних ствари, које су продате у поступку јавног надметања, објављује се на огласној табли Предузећа у року од 3 дана од дана завршетка поступка јавног надметања.

На одлуку, учесници у поступку јавног надметања имају право приговора у року од 3 дана од дана објављивања одлуке на огласној табли.

О приговору одлучује Надзорни одбор Предузећа.

Одлука донета по приговору је коначна и објављује се на огласној табли Предузећа

Члан 17.

Учесник који је дао најбољу понуду, дужан је да уплати износ наведен у одлуци Комисије Предузећа, у року од 8 (осам) дана од дана када је одлука постала коначна. Ако не поступи у наведеном року, губи право на закључење уговора и повраћај уплаћеног депозит.

У случају одустанка учесника који је дао најбољу понуду, позива се други учесник, који је дао другу најбољу понуду.

Ако се на овај начин не може извршити избор најповољније понуде, понавља се поступак.

Након уплате учесник из става 1. односно става 2. овог члана и Предузеће, потписују уговор у року од 8 (осам) дана.

Члан 18.

Ако покретна ствар не буде продата на јавном надметању, Комисија Предузећа констатује да продаја није успела и доноси закључак да се продаја покретних ствари наставља путем непосредне погодбе, по цени која може бити нижа од утврђене почетне вредности покретних ствари.

Члан 19.

Комисија Предузећа доноси закључак о продаји покретних ствари путем непосредне погодбе, када су трошкови одношења, лежарине и други доспели трошкови покретних ствари, већи од утврђене почетне вредности покретних ствари.

Члан 20.

Уколико је постигнута вредност продатих покретних ствари већа од кумулативних трошкова поступка, одношења, лежарине и других доспелих трошкова, Предузеће има обавезу да вишак вредности исплати власнику покретних ствари.

У случају када је власник непознато лице, ова обавеза не постоји.

**VI ПРЕЛАЗНЕ И ЗАВРШНЕ ОДРЕДБЕ**

Члан 21.

Ова одлука ступа на снагу даном доношења и објавиће се у Службеном гласнику града Врања.

СКУПШТИНА ОПШТИНЕ ТРГОВИШТЕ

 Датум 26.06.2021. број 352-9/2021

 Председник Скупштине

 Александар Колић